Salvinija Kalpokaitė

**Vytauto Šavelio poetiniai eskizai**

Einu į Lietuvą, į lėtą lietų,

Ir eisiu tol, kol tavo būsiu...

 Vytautas Šavelis

2018 - ieji – jubiliejiniai metai ne tik Lietuvai. Šimtmečius per Lietuvą vandenis plukdo Nemunas, o per mūsų kraštą, pro Panemunį - Nemunėlis. „Taškaisi, maudaisi ir šoki,/ Seniai prisvilęs prie širdies.“ Širdimi prisišliejęs prie šviesios atminties mokytojo, bibliotekininko, literato Vytauto Šavelio, kuris šiais metais būtų šventęs 90 –ąjį gimtadienį, daugelio kitų iš šio krašto kilusių, gyvenusių ar gyvenančių žmonių širdies.

Konstantinas Vytautas Šavelis gimė 1928 m. vasario 18 d. per pačius lietuviškos žiemos šalčius, Steponių kaime, Rokiškio rajone, kai Vytauto tėvai ką tik buvo atsikraustę į Steponis iš senojo kaimo. 1936 – 1940 m. mokėsi Panemunio pradžios mokykloje. 1949 m. baigė Pandėlio vidurinę mokyklą. Kaip ir daugelis jaunuolių –svajojo, ilgėjosi, liūdėjo, o gal ir nusivylė. 1952 m. savo širdies sopulį išliejo eilėmis: „Aš Tavęs vis ieškau aukso mėnesienoj,/ Šiltoj vasarėlėj žalių kasnykų./ Grigo ratai neša sopulį ir dienas/ Ir pabyra žodžiai „Laimės nerandu“. 1953 – 1957 m. studijavo Vilniaus pedagoginiame institute. Kaip jis rašė, tik 1977 m. neakivaizdiniu būdu baigė šio instituto Lietuvių kalbos ir literatūros fakultetą. Savo autobiografijoje V. Šavelis rašė: „28 gražiausius savo gyvenimo metus atidaviau jaunosios kartos auklėjimui. Salakas, Dysna, Samaniai, Rageliai, Papilys, Pandėlys, Suvainiškis, Žiobiškis – tai mokytojavimo vietos, kuriose pasiliko daug brangių vardų visam gyvenimui“. Ilgai mokyklose neužsibūdavo. Pats yra prisipažinęs, jog nebuvo stropus mokytojas. Dažnai kilus minčiai, palikdavo klasę ir bėgdavo užsirašyti. Gal tai ir tiesa. O gal sunku buvo pritapti prie to meto sistemos, reikalavimų, ar dėl savo pomėgių? 1975 m. viename eilėraštyje rašė; „Žodžiu pasiramstom,/ Melu užsidangstom.“ 1981 m. eilėraštyje „Nuovargis“ išsprūdo aimana: „Aš baisiai pavargau,/ Nuo žodžių – kaip rakandai sudėvėtų“. Vėliau dirbo ir kitus darbus, o prieš pensiją 1985 – 1987 m. - Rokiškio centrinės bibliotekos Stramylių kaimo bibliotekoje.

Vytautas Šavelis yra prasitaręs, jog jis esąs daugiau idealistas, romantikas, negu materialistas. Buvo nepraktiškas. Nors mėgo kapstytis darže. Augino daržoves. Dažnai jį buvo galima sutikti Rokiškio turguje. Čia parduodavo daržoves, miške surinktas uogas. Ne vienam tvirtindavo, kad didžiausia palaima – būti gamtoje, kad būdamas miške – pailsi. „Ten ramu, gera, širdį kutena, - pasakojo poetas. – kasdien sukuriu eilėraštį ir pinigų užsidirbu.“

Vytautas eiliuoti pradėjo dar mokyklos suole. Pirmieji eilėraščiai dedikuoti 1949 m. 1993 m. Lietuvos kultūros fondo Rokiškio rajono visuomeninė rėmimo taryba išleido Vytauto Šavelio eilėraščių rinktinę „Čiobrelių kiemas“, kurioje sutalpinta 97 eilėraščiai. Šioje knygoje daugiausia eilėraščių parašytų tradiciniais ketureiliais. Gerokai sentimentali, kalbanti apie gamtą, kaimą, Lietuvą, jos istoriją, Vasario 16- ąją, Sausio 13 – osios įvykius, žymius žmones, rašytojus knyga. Jo eilėraščių ir anksčiau pasirodydavo „Literatūroje ir Mene“, „Jaunimo gretose“, „Švyturyje“, „Gimtojo Rokiškio“ puslapiuose.

Vytautas Šavelis buvo aktyvus literatų klubo „Vaivorykštė“ narys. Mėgo bendrauti su bendraminčiais, literatais, bibliotekininkėmis. Reiškėsi ir kaip publicistas, aprašęs iškilius krašto žmones, bažnytkaimių gyvenimą, jų istorijas. Rašė folklorinį romaną apie savo kaimą, gimtinę, kurio taip ir nebaigė.

1986 m. Vytautas dalyvavo pirmojoje Lietuvos kultūros švietimo įstaigų darbuotojų literatūrinės kūrybos šventėje, 1990 m. „Valstiečių laikraštis“ jį kvietė į pirmąjį kaimo literatų sąskrydį, kuris vyko Palangoje. 1994 m. tapo penktosios kultūros darbuotojų šventės, vykusios Mažeikiuose, laureatu. Vytautas Šavelis mirė 1996 m. vasario 1 d. Vasario mėnuo jam buvo lemtingas. Vasarį gimė – vasarį baigė žemiškąją kelionę, atgulė amžinojo poilsio Panemunio kapinėse.

**„Mano skausmas – eilėraštis“ - Vytautas Šavelis apie save**

Gimtasis Nemunėlis, kuris ramiai savo vandenis gena pro Steponių kaimo laukus ir lankas Panemunio link, bene ir bus tas gerasis piršlys suporavęs mane su poetiniu žodžiu, ligi skausmo įskaudinęs širdį su savo sidabrinių švylių šluotelėm, su tais aštriais viksvynais, kuriuos kadais rezginėm temta iš klampaus dumblyno, kad karvė nebadautų.

Neatsinešiau į šį pasaulį didelio kraičio (jeigu atsinešama iš vis). Esu dėkingas tik tiek, kiek man paskyrė gimtieji laukai, šilai ir pievos ir tas visų keturių metų spalvomis nusidažęs Nemunėlis, be kurio, matyt, nebūtų čia gimus mintis Romui Striupui parašyti knygą „Žmogus žmogui“, mano broliui Rimantui „Palei žalią krantą“ ar „Dievo avinėlį.“

Ir dar viena aplinkybė, paskatinusi eiti žodžio lažo vergovėn, buvo tai, kad turėjau tėvą miškininką, iki pat karsto lentos sergėjusį Atžalynės mišką nuo vagišių ir jo skriaudėjų. „Raudonas šerkšnas – pro šakas-/ Lig šiolei geria saldų atminimą/ Miškai, vidudienis ir aš.“ Neatsitiktinai mano eilėraščiuose daug pagraudenimo apie dar meilės pakraštin gujamą medį, kur be miško šlamesio, be paukščio čiulbesio nuskurstų žmogaus dvasinis pasaulis. „Kai girios šlama, ošia,/ Jaučiu, kad gyvenu.“

Knygoje „Čiobrelių kiemas“ V. Šavelis apie save rašo: „Ligi šiolei tebesergu romantizuotos jaunystės liga – rašau eilėraščius. Nors jie gana graudoki ir net skausmingi, bet kitaip ir negalėjo atsitikti – taip juos nuspalvino gimtojo kaimo pavadinimas, kai neregi prie savęs ant krištasuolio sėdinčio geraširdžio kaimiečio, kai už upės vingio nebematai Čedasų, Žiobiškio, o kad teberašinėju, matyt bus buvusi „kalta“ tėvo tokia prigimtis – grožėtis jo paties pasodintu medeliu... Rašydamas eilėraščius, galvoju, kad dar esu kai kam reikalingas, kad autobolizmo ir įvairių robotų amžius gali gerai sugyventi su poezija, jeigu bus nuoširdi ir verta jos kilnaus vardo! Rašau apie tai, kas man artima, nuo vaikystės suprantama, kas išgyventa ir išjausta. Rašau apie žemę, ant kurios augo ne tik duona.

Apie knygos „Čiobrelių kiemas“ išleidimą Vytautas sakė: „Gal būčiau išleidęs anksčiau, bet kišenėse švilpavo vėjai. Stigo ryžtingumo. Drauge su poezija žingsniuoju nuo jaunų dienų. Tėtė, prisimenu irgi buvo savotiškas literatas – giminaičiams rašydavo nuostabius laiškus. „Čiobrelių kaimas“ pasak Vytauto, tai vienatvės išpažintis. Dar prarasto kaimo ilgesys. Trumpai tariant, rašė Lietuvai. Man Lietuva -/ Tai pievų ir miškų smaragdas,/ Aušra, įbridus ežeruos,/ Dainuojantis sekmadienis/ Beržynuos ir rugiuos“. Jis yra prasitaręs, jog negali rašyt pagal užsakymą.

**Čiobrelių kieme – skambi žodžių muzika, gražus gimtinės peizažas**

Tai gražiai žydi čiobrelių kiemas,/Tai gražiai glosto jį mėnesienos.“ Ištikimybė ir meilė savajam kraštui, jo skaudžiai istorijai atsispindi daininguose eilėraščiuose. Jo posmai- skambanti žodžių muzika.

Literatūros kritiko Vito Areškos nuomone - „Vytauto eilės graudokos, kai kur skausmingos intonacijos. Poetas apgailestauja dėl nykstančių tradicijų. Vyrauja sodybų tuštėjimo motyvas.“ „Neduoda ramumo toks kaimas./ Kur niekas nei laukia, nei lanko.“

Vytautas Šavelis, nors eiliavo lengvai, bet skausmingai, kruopščiai rinkdamas žodžius, ieškodamas metaforų. Jų rasdavo gamtoje. Mylėjo medį, gamtą, joje nusiramindavo. Rašyti mėgo naktį, dažnai braukė, taisė. „Renku metaforas kaip skausmą-/ Iš ilgesio pasaldinto erškėtrožių medum.“ Yra nuoširdžiai prisipažinęs: „Kai eilėraštį parašau, jaučiuosi lyg būčiau pastatęs namą.“ Poetas savo kūryboje atsiminė jaunystę, Sėlių giminę, kurioje jo giminės pradžia. Poeto kūryboje nemažai vaizdingų posakių, skambių žodžių: dangaus palaukėj mano pradalgiai, per bulvienojų arkliu palvu/ Sugrįžta rytas iš dainų. Jo kūryboje daug mėgstamų spalvų: balta, geltona, žalia, mėlyna; pasikartojančių, mėgstamų žodžių, tai: žemė, tėviškė, kaimas, Lietuva, rytmetis, vidudienis, mėnesiena, miškas, šilas, tėvas ir kt. Savo kūryboje nemažai vietos skyrė žymiems Lietuvos rašytojams, valstybė veikėjams, pvz. Juozui Tūbeliui: „Pagerbt tautoj Tūbelį/ Šventa lietuvio pareiga.“ Arba „Man Lietuva – Maironis, Mažvydas, Čiurlionis visas“. Poeto kūryboje randame ir puikių metaforų, palyginimų: takažolę –rasotą kiemo marčią, ruduo – piršlys susenėjęs, vyturiai – aušrų vaikai, aidas – atgaila senolių ir t.t. Beveik visi eilėraščiai – autobiografiniai. „Iš pilkųjų debesų nusipirkau dangaus valaką/Ir turtingai gyvenu“. Dvasinis pasaulis jam buvo priimtinesnis.

Regimantas Kaškauskas – Lietuvos kultūros darbuotojų literatūrinės kūrybos konkurso vertintojas apie poeto kūrybą rašė: „Kai perskaičiau Vytauto Šavelio eilėraščių knygą „Čiobrelių kiemas“, nudžiugau. Jo eilės nestokoja meninės įtampos, posmų intonacija – natūrali. Krinta į akis apsiskaitymas ir poetinės technikos išmanymas, nėra dirbtinumo. Sužavėjo pašaipus, žukauskiškas tonas, kai kurie kūriniai: „Skardis“, „Per vilkų vestuves“, „Mano padangė“ prašosi lietuviškos melodijos.“

Kaimas – tai poeto romantiškos gyvensenos sala. Čia lyg našlės žydi ievos, čia žalsvi debesys – apyaušrio pažertos drožlės, čia verkia vakaras, prisėdęs ant akmens, o sėliška naktis pragysta žalvario gaidžiu. Nefilosofuojama, o dramatišku balsu išsikalbam kai per išpažintį. Vytautui nesvetima ir romanso, paplitusio pokario metais, tradicija.

Šviesios atminties poeto, literatų klubo nario Dano Kairio nuomone: „Knygoje „Čiobrelių kiemas“ žmogaus sąlytis su gamta, tėviške – Vytauto kūrybos leitmotyvas“.

Poetė, ilgametė lietuvių kalbos ir literatūros mokytoja, aktyvi literatų klubo narė, jo viena iš įkūrėjų Vida Papaurėlienė pastebi: „Skausmingi ir skaudūs Vytauto eilėraščiai, nes juose į meninę visumą susilieja ir skubančio laiko tėkmė, ir dvasinės poeto pajautos, ir poeto asmeninė patirtis.“ Vytautas, Vidos nuomone, pakeri aukštaitiško kalbėjimo paprastumu, kai skaitydamas jauti spirgo rūkyto, agurko ar bulvinio blyno kvapą, kai girdi vestuvių ar darbymečiu pabaigtuvių dainas. „Vytautas Šavelis – metaforos meistras, jo vaizduotė, kūrybinė jėga slypi metaforos gelmėje, nes gyvybe alsuoja kiekviena eilutė, kurią nuskaidrina liaudiškos kalbos lobiai, pasaulėjauta, retsykiais labai intymi šypsena,“- teigia Vida.

Šviesios atminties kraštietė poetė Elena Mezginaitė apie „Čiobrelių kiemą“ rašė: „Vienintelė Vytauto Šavelio eilėraščių knygelė: atviras poeto žodis – su ryškiais sentimentais senajam Lietuvos kaimui ir nuožmoka neapykanta jį sugriovusiems „Ir trankos pokaris paklydęs vidur dienos baltos.“

„Poezijos rinktinėje „Čiobrelių kiemas“ yra keletas eilėraščių, skirtų Lietuvai, jos istorijai, Sausio 13 – ajai atminti. Vytautas Šavelis skaudžiai išgyveno 1991 metų įvykius, kuriuos išliejo eilutėmis „Dangau pamėlęs išblukęs/ Paguosk už laisvę šitaip mirštant“.

Kai kurie kūrybos skaitytojai ir vertintojai pastebėjo, jog eilėraščiuose yra tuštoko kalbėjimo, juodraštinių posmų, tam tikrų daiktų išskaičiavimo. Kai kurie eilėraščiai perdėm prisodrinti muzikinių terminų, kompozitorių pavardžių, tarmiškų žodžių.

Ir vis dėlto, Vytautas Šavelis tuo laikotarpiu buvo vienas stipriausių rajono literatų, jo eilėraščiai apie Lietuvą, Vasario 16 – ąją, Lietuvos pokarį, kaimą, tėviškę deklamuojami, cituojami iki šiol. Vienas gražiausių Vytauto eilėraščių, parašytų dar 1982 m., į kurį sudėta tiek daug patriotinių jausmų, biografijos detalių – „Einu į Lietuvą“.

**Poetą Vytautą Šavelį prisimenant**

Pasak „Krianų ragana“ tituluojamos, literatės, menininkės Algimantos Raugienės, „Vytautas asmeniniame gyvenime buvo vienišas ir dažnai labai nesuprastas. Bet pedantiškai gerbė ir mėgo tvarką. Būtinai laiku dalyvaudavo visuose renginiuose, kur buvo kviečiamas“.

Paskutinėmis gyvenimo dienomis, kada Vytautas gulėjo Obelių ligoninėje, jį lankė poetas, literatų klubo narys Antanas Žilinskas. Tada, pasak Antano, Vytautas prašydavo jonažolių arbatos – buvo vienintelis jo prašymas. „Atnešk ir paklausyk. Silpstančia ranka paėmęs popieriaus lapą, skaitydavo ką tik sudėtas eiles. Įsiminė viena iš jų „Lyg paukštis,/ Per sapną dainingas,/ Per naktį rugpjūčio užburtą/ Jaučiausi be galo smagus ir laimingas,/ Didžiulį sukrovęs čia turtą.“ Jo eilės, Antano Žilinsko vertinimu, buvo išgyventos, išnešiotos tolimiausioj širdies kertelėj, sušildytos klajūno dalios šiluma.

Klasės draugė obelietė Eleonora Pakšytė- Šilinienė laiške dalinosi prisiminimais, apgailestavo dėl Vytauto Šavelio atminimo įamžinimo Panemunio kapinėse. Jie mokėsi vienoje klasėje Pandėlyje. Jau tada Vytautas eiliuodavo. Mokykloje veikė literatų būrelis. Vykdavo susitikimai, vieni kitų kūrybos vertinimai. Vytautas nelengvai gimdydavo savo eilėraščius. Ilgai prie jų sėdėdavo, ieškodavo gražesnio, tinkamesnio žodžio ar vaizdo. Kartais eilėraštį kurdavo per naktį, kurį norėjo perskaityti klasės draugams. Prašydavo pasakyti savo nuomonę. Kai klasės draugai susitiko 1994 m., Vytautas jau turėjo išleidęs knygą „Čiobrelių kiemas“. Buvo laimingas ir patenkintas. O Eleonoros albumėlyje įrašė „Kai kas kam skaudės, atminkit, kad mano skausmas – eilėraštis“.

Vytautas dažnai užsukdavo ir į rajono laikraščio „Gimtasis Rokiškis“ redakciją. Dažnai ten būdamas sukurdavo kokį eilėraštį, pasidalindavo mintimis, pasišnekėdavo su tuomečiu redakcijos darbuotoju, korespondentu Vytautu Gasiūnu. Kartais abu nueidavo į valgyklą pavalgyti. Vytautas poetą kartais pavaišindavo alumi, kurį Šavelis labai mėgo. Nemažai poeto eilėraščių, straipsnių išspausdinta šiame laikraštyje.

Daug ką apie bendravimą su rajono literatais: Alfonsu Keliuočiu, Vytautu Šaveliu, kitais gali papasakoti literatė Vida Papaurėlienė: **„**Betarpiškiausi prisiminimai apie Vytautą Šavelį išliko, kai jis su Alfonsu Keliuočiu lankydavosi mano namuose. Vytautas tada gyveno, berods, Ilgalaukiuose, sutartu laiku ateidavo ir Alfonsas. Pokalbiai vykdavo prie kavos ar arbatos puodelio. Vytautas visada skaitydavo savo naujausius eilėraščius, kartais po keletą kartų tą patį kūrinį, vaikščiojo po kambarį, mojavo rankomis, žavėjosi savo eilėraščių metaforomis, o mes su Alfonsu tik išsakydavome savo nuomones. Įdomiausia, kad tose mūsų popietėse Alfonsas atsakinėdavo į Vytauto pateikiamus klausimus apie darbą „.Naujojoje Romuvoje, kai jis padėjo broliui Juozui. Vytautas kartais pasišaipydavo, kad Alfonsas tarnavęs broliui, bet Alfonsas mandagiai pabrėždavo, kad jis didžiavosi tuometiniu savo darbu, nes pats turėjo idealias galimybes publikuoti ne tik savo eilėraščius ir kritikos straipsnius, bet ir bendrauti su meno ir kultūros žmonėmis. Kartais jie susiginčydavo, nes Vytautas labai emocingai reikšdavo mintis, o Alfonsas santūriai įrodinėdavo savo tiesas. Vytautas labai dažnai atsinešdavo žieminių svogūnų laiškų, o aš juos visada atiduodavau Alfonsui. Buvo ir juokingų dalykų: Vytautas Šavelis ir Alfonsas Keliuotis kartą „įstrigo“ lifte sykiu su Vytauto dviračiu; reikėjo juos gelbėti, aš kviečiau kaimyną, nes pati nemokėjau išvaduoti. Buvo, žinoma, net labai juokingų pašmaikštavimų, kuriuos vieni priėmėme rimtai, kiti – juokais, tačiau mūsų bendrystė buvo nuoširdi, paprasta, nepakartojama“.

Daug įdomių susitikimų, bendravimo akimirkų pasakojo bibliotekininkės. Įdomių , įsimintinų akimirkų išliko buvusios Rokiškio centrinės bibliotekos metodikos skyriaus vedėjos Julijos Staigienės atmintyje. Vytautas, pasak jos, buvo labai nepraktiškas. Visą save atidavęs kūrybai, o bibliotekininkės buvo pirmosios jo kūrybos vertintojos. Jis dažnai užeidavo ir pasidžiaugdavo parašytu eilėraščiu. Vaikščiodamas po kabinetą, išdidžiai nusiteikęs jį perskaitydavo: „Na, kaip?, - klausdavo kolegių nuomonės. Daugeliui įsiminė jo eilėraštis „Išsismalavo žiogui kojos.“ Kartą, Julija prisimena, kai jos ruošėsi tvarkyti bibliotekos kiemą, rauti prie tvoros išbujojusius kiečius, o Vytautas paprieštaravęs, kam to reikia, juk čia paukštukams yra kur atskristi, gera nutūpti, jiems čia čiulbėti. Buvusi to meto Žiobiškio aštuonmetės mokyklos mokytoja Tania Daunienė prisimena Vytautą - kaip poetą. Kartais atėjęs į mokyklą sakydavo : „Visą naktį nemiegojau, rašiau eilėraštį, bet nerandu , pritrūko vieno žodžio. Padėkite jį man rasti- gerą, gražų“... Dažnai nešiodavosi portfelį, net atėjęs į talką. Mokytojai klausdavo, ką čia nešiojatės, ką turite. Vytautas paprastai atsakydavo - metodinę medžiagą, o jame būdavo ir kai ko daugiau, tai ką Vytautas mėgo.

Iš draugų jam rašytų laiškų matyti, kad Vytautas skųsdavosi savo gyvenimu, turėjo bėdų, nemalonumų, troško ramybės. Kai kurie patarė bėgti iš to užkampio, nes ten senatvėje ramybės neturės, prašė būti uždaresniam.

Prisimenu, kai dirbau Centrinės bibliotekos skaitykloje, o nuo 1992 metų koordinavau literatų klubo „Vaivorykštė“ veiklą, dažnai į skaityklą užeidavo Vytautas Šavelis. Jis mėgo skaityti literatūrinius žurnalus, laikraščius. Esu ir aš iš jo pirkusi daržovių. Kalbėdavome ne tik apie kūrybą, bet ir apie gyvenimą, mano ir jo tėviškes, bendrus mūsų bei tėvų pažįstamus, Panemunio istoriją: „Einu per žemę – žemė nemeluoja,/ Durpynuos kaulai pokarį sapnuoja.“ Tai buvo ypač man svarbu, apie tai byloja ir Panemunyje žuvusių partizanų atminimui pastatytas paminklas „Angelas.“

Juozo Keliuočio viešojoje bibliotekoje yra kaupiamas Vytauto Šavelio archyvas: rankraščiai, jam rašyti laiškai, fotografijos, sveikinimai, padėkos, kiti eksponatai, liudijantys šviesaus atminimo literato gyvenimo kredo ir pripažinimą. Tarp jo rankraščių daile rašysena ankstesniųjų eilėraščių sąsiuvinis, mokyklinis sąsiuvinis su užrašu „Im Deutsh“, jame kelios vokiškos dainos ir daugybė posakių. Tik neaišku, ar tas dainas, posakius pats sukūrė, ar tik užrašė.

Gal jau nujausdamas savo lemtį, eilėraštyje „Dangiška Dulsinėja“ rašė: „Iš dangaus šios damos,/ Pasimatymus naktin paskyręs./Man, romantiškam, jau amen/Užrašys ant antkapio, ko gero,/ Kad keistuolis čia toks mirė.“

**Panaudota literatūra:**

1. Šavelis V. Čiobrelių kiemas. – „Panevėžys, 1993 , 104 p.
2. Šavelis Vytautas –V., Lietuvių literatūros ir tautosakos institutas, 2001, p.483.
3. Areška V. Žmogaus egzistencijos paslaptys Rokiškio krašto poetų kūryboje. –in: „Prie Nemunėlio“: Rokiškio krašto kultūros žurnalas/ 2014, Nr. 2(33),p. 12 -13.
4. Paparėlienė V. Jo talentas – metaforos gelmėj. –in: Gimtasis Rokiškis, 2012, vasario 18 d.
5. Mezginaitė E. Dainavęs čiobrelių kiemo šviesą“ – in: Panevėžio rytas, 1996, vasario 6, p.5.
6. Žilinskas A. Nuoširdumo šviesa- in: Gimtasis Rokiškis, 1997, vasario 1d.
7. Pranskūnas V. Eilėraštis – lyg piktas pinigas. – in: Gimtasis Rokiškis, 1993, rugsėjo 8.
8. Skaudžių dainų poetas: iš „Literatūros ir meno“ – in: Gimtasis Rokiškis, 1995, lapkričio 9.
9. Vytauto Šavelio rankraščių archysas.
10. Eleonoros Šilinienės, Liucijos Babonienės laiškai, amžininkų prisiminimai.

**Vytauto Šavelio eilėraščiai**

**Einu į Lietuvą**

Einu į Lietuvą, į lėtą lietų,

Ir eisiu tol, kol tavo būsiu,

Kad širdies medžiui neskaudėtų,

Kad paukštis rastų gūžtą

Tarsi namus, suręstus gero tėvo.

Kažkur skausmingai žaibas lūžta,

Lyg našlės žyla ievos...

Einu į Lietuvą, tarsi pas dievą,

Kol sengirės ir upės manyje skaudės,

Kol žuvę mūšiuose

Ir nukankinti lageriuos ir getuos

Iš degančio dangaus gelmės kalbės.

Šventais žolynais pašlamėt norėčiau

Prie kiekvienos skausmingos tavo pakelės.

Žilvičio dūdą vėjas pučia

Iš mano meilės pašilės,

Kur praviros balandžio lūpos

Vaikus bučiuoja ir senius

Ir tirpdo nuogą žiemos kuprą.

Einu į Lietuvą- tarsi maldos namus.

\*\*\*

**Graudi žinia**

Graudi žinia: kaštonas vėtroj lūžo,

Sodintas tėvo prie namų.

Nebus daugiau baltų naktų gegužio,

Nebus baltos minties šaknų.

Jis man vienintelis buvo likęs.

Tokios draugystės niekas neatstos

Bežiūrinčiam į kaimą pliką,

Į gilų gailestį trobos gimtos.

**Čiobrelių kiemas**

Tai gražiai žydi čiobrelių kiemas,

Tai gražiai glosto jį mėnesienos.

Tenai atvertos dainų skrynios,

Tenai trieilė šokin vadino.

Tenai močiutės dukras augino,

Čiobrelių žiedą audė audimuos.

Gražiai lydėjo, dar graudžiau verkė

Čiobrelių kiemo netekę vartai.

Bučiavo judai, degino veidą,

Tačiau sudegti šaknys neleido.

Iš šito kiemo – tautos švieson –

Išėjom ėjom mes Lietuvon.

**\*\*\***

**Bežadžiai kryžiai**

Seni bežadžiai kryžiai rymo atsilošę.

Jų niekas neprakalbins su malda.

Tiktai beržai, subridę vasarojun, ošia

Ir tūpteli ant jų samanė bitė kai kada.

Nežadina nei žingsnis ryto nuostabus,

Nei arpas griežlės papievėse dejuojąs.

Jaunimas. Širdyse sutrupinęs stabus,

Pro kryžius eidamas bučiuojas...

O meilė, ašarom mazgota, jau užduso.

Ir kryžiams artinas mirties pavojus.

Tik tebeošia, stovintiems ant kelio mūsų,

Beržai, nuo liūdesio pageltęs vasarojus.

1965.09.30

**Išsismalavo žiogui kojos**

Išsismalavo žiogui kojos,

Ir jausmas toks, jog nežinai, iš kur ir kas

Ateis slapčia nusišypsojęs,

Šalnotas tiesdamas rankas.

Neramios lūkesčio glamonės:

Bijai savęs, nuogų minčių,

Kai rūkas – mirtinas ligonis-

Švarku geltonu ant pečių.

Subirę debesų grebėstai

Nuo šėlusios audros ir vėjo.

Einu vėluodamas ir pėsčias,

Į tuos grebėstus pažiūrėjęs...

O naktis žiogo žvilga, švyti

Geltono ilgesio lašais,

Ir negaliu kitaip rašyti,

Jei tu man tokią pripiršai.

**Prisiminimas**

 Skiriu Vytautui Šaveliui

Girdi? Ratuotos bitės dūzgia

Prie Nemunėlio žilo, virš čiobryno,

Gal paslaptį atnešęs paukštis

Nutūps į medį. Kas jį žino...

Į rūko skraistę įsisupęs

Prie atminties kalnelių dar stovėsi,

Meduotos bitės virš liepynų...

O laumžirgiai atneš pavėsį.

Ir būsi ištikimas vėlei

Meldynams, liūnams ir mėnuliui,

Istorijos vingiuotai kreivei

Ir tiems, kurie pavargę guli

Po skausmo, netekčių, likimo smūgių,

Po tolstančio ir geliančio tikrumo...

Gal lietų dar pakalbinsi, gal vėją?

Gal pasidžiaugsi kaimo dūmu?

Gal tu, bičiuli, vėl pareisi,

Saulėtekį rasotą apkabinęs,

Gal šoksi su skardžiu į upę,

Kur snaudžia žuvys tamsiažvynės...

Ir, teatrališkai pamojęs,

Pašauksi smilgą iš palaukės,

Bet niekada tu nesuprasi,

Ką nušienavo Laiko dalgis...

 Vida Papaurėlienė

2018 05 21